SK Úradný vestník Európskej únie C 334/59

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 334/10)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÁ SPRÁVA

NARIADENIE RADY (EHS) č. 2081/92

„SANGUEIRA DE BARROSO – MONTALEGRE“

ES č.: PT/00236/16.05.2002

CHOP ( ) CHZO ( X )

Táto správa je informatívnym zhrnutím. Úplné informácie môžu záujemcovia a najmä výrobcovia produktov chránených značkami CHOP alebo CHZO získať prostredníctvom konzultácie úplnej verzie špecifikácie produktu na národnej úrovni alebo na útvaroch Európskej komisie (1).

1. Príslušný orgán členského štátu:

Názov: Instituto de Desenvolvimento Rural e Hidráulica Adresa: Av. Afonso Costa, n.o 1949 — P-002 Lisboa Telefón: (351-21) 844 22 00 Fax: (351-21) 844 22 02 E-mail: idrha@idrha.min-agricultura.pt

2. Žiadateľ:

2.1 Názov: Cooperativa Agrícola dos Produtores de Batata para Semente de Montalegre, CRL

2.2 Adresa:

Rua General Humberto Delgado 5470 – P-247 MONTALEGRE Telefón: (00 351) 276 512 253 Fax: (00 351) 276 512 528 E-mail: quadrimonte@iol.pt

2.3 Členstvo: producenti/spracovatelia (X) iní ( )

3. Druh výrobku:

Trieda 1.2 – Mäsové výrobky

4. Opis špecifikácie:

(zhrnutie podmienok uvedených v článku 4 ods. 2)

4.1 Názov: „SANGUEIRA DE BARROSO – MONTALEGRE“

4.2 Opis: Údená klobása z mäsa, tuku a krvi ošípaných plemena „bísaro“ alebo ošípaných krížených s týmto plemenom (ktoré majú minimálne 50 % podiel krvi bísaro) a z pšeničného chleba. Z hľadiska konzistencie je to mäkká a suchá pasta, v ktorej sa môžu vyskytovať viditeľné kúsky mäsa, naplnená do tenkých bravčových čriev. Mäso je dochutené soľou, cesnakom, červeným alebo bielym vínom z regiónu Trás-os-Montes, štipľavou paprikou (v miestnom nárečí „pimento“) a sladkou paprikou (nazývanou aj „pimentão“), petržlenovou vňaťou, cibuľou a olivovým olejom z Trás-os-Montes. Údená klobása má čiernu farbu, hrboľatý vzhľad, valcovitý prierez s priemerom asi 3 cm, na obidvoch koncoch je zviazaná jednoduchým rovnako dlhým bavlneným povrázkom a je sformovaná do tvaru podkovy.

4.3 Zemepisná oblasť: Vzhľadom na špecifickosť produkcie týchto výrobkov, ich organoleptické vlastnosti, know-how obyvateľstva a klimatické podmienky regiónu je zemepisná oblasť spracovania a balenia prirodzeným spôsobom vymedzená obcou Montalegre nachádzajúcou sa v okrese Vila Real. Vzhľadom na tradičnú formu kŕmenia ošípaných a existujúce poľnohospodárske podniky je zemepisná oblasť výroby mäsa a masti prirodzeným spôsobom vymedzená obcami Boticas, Chaves a Montalegre v okrese Vila Real. Územie, ktoré tvoria tieto tri obce, je známe a označované ako Barroso.

4.4 Dôkaz o pôvode: Poľnohospodárske podniky, bitúnky, spracovateľne a prípravovne musia byť držiteľmi licencií a povolené združením výrobcov na základe predchádzajúceho schválenia súkromným kontrolným orgánom a musia sa nachádzať v uvedených oblastiach výroby alebo spracovania. Celý výrobný proces začínajúci v poľnohospodárskom podniku, ktorý vyrába surovinu, a končiaci predajom výrobku v predajni, podlieha prísnemu systému kontroly, ktorý umožňuje úplnú vysledovateľnosť výrobku. Chov ošípaných prebieha v poľnohospodársko-chovných staniciach s plochou, ktorá je zlučiteľná s tradičnými chovnými systémami – poloextenzívnymi a ktorá umožňuje produkciu tradičného krmiva. Certifikačná značka, ktorou je označená každá údenina, je očíslovaná, aby sa dal vysledovať pôvod výrobku už od poľnohospodárskej prevádzky, z ktorej pochádza surovina použitá na jeho výrobu. Pôvod sa môže dokázať kedykoľvek a počas celého výrobného reťazca podľa sériového čísla, ktoré musí obsahovať každá certifikačná značka.

4.5 Metóda získavania: Tučné mäso sa nakrája na malé kúsky. Vytečená bravčová krv sa zmieša s vodou a dobre sa premieša, aby sa zabránilo zrazeniu krvi, dochutí sa soľou a cesnakom a nechá sa odležať. Pšeničný chlieb sa nakrája na tenké plátky. Mäso sa ochutí soľou, miestnym červeným alebo bielym vínom a cesnakom a nechá sa odležať 3 dni v chladnej a trochu vlhkej miestnosti. K mäsovej zmesi, ktorá sa v miestnom nárečí nazýva „sorsa“, sa pridá chlieb a krv, štipľavá a/alebo sladká paprika, nasekaná petržlenová vňať a panenský olivový olej. Zmes sa naplní do tenkého bravčového čreva. Naplnené črevo sa zviaže bavlneným povrázkom v jednotlivých miestach tak, aby sa vytvorili kusy požadovanej dĺžky. Na obidvoch koncoch údeniny sa povrázkom urobí jednoduchý uzol a údenina sa sformuje do tvaru podkovy. Údenie prebieha v údenárskej komore alebo miestnosti nad miernym ohňom alebo v tradičnej udiarni asi 3 až 4 dni. Dym na údenie sa získava priamym spaľovaním dreva, predovšetkým dubového, ktoré pochádza z danej oblasti. Výrobok sa dodáva na trh v celých kusoch, vždy v originálnom obale. Charakter a zloženie výrobku neumožňujú jeho krájanie alebo rezanie na plátky. Na zabalenie výrobku sa používa materiál, ktorý nie je zdraviu škodlivý a nemá žiadny vplyv na vlastnosti výrobku, pričom výrobok je balený v normálnej, kontrolovanej atmosfére alebo vo vákuu. Balenie výrobku sa môže uskutočňovať iba v zemepisnej oblasti spracovania, lebo inak by došlo k narušeniu vysledovateľnosti výrobku, znemožneniu kontroly a zmene chuťových a mikrobiologických vlastností výrobku.

4.6 Súvislosti: Vzhľadom na klimatické, zemepisné a sociálno-ekonomické podmienky a zlé vzájomné prepojenie so zvyšnou časťou krajiny sa oblasť Barroso obmedzovala na miestnu výrobu, ktorú tvorí najmä chlieb, zemiaky a bravčové mäso. Význam chovu ošípaných v minulosti potvrdzujú zmienky v rôznych mestských listinách týkajúce sa poplatkov za ošípané a výrobky z nich, medzi inými aj listina z Montalegre. Aby bolo možné konzumovať bravčové mäso po celý rok, zaviedli sa nové spôsoby konzervovania bravčového mäsa, ktoré sa čoskoro stali umením, ktoré sa dedilo z generácie na generáciu. Príprava výrobkov z bravčového mäsa zodpovedá podnebiu v tejto oblasti (na ktorom je veľmi závislá), ktoré je veľmi studené a suché a núti každú domácnosť kúriť v peci, čo poskytuje jedinečné podmienky na údenie charakterizované málo intenzívnym a miernym dymom. Práve potreba zužitkovávať a konzervovať bravčové mäso získané tradičným „zabíjaním“ viedla k výrobe údenín rôzneho tvaru, zloženia, zafarbenia a rôznych chuťových vlastností, ktoré sú však vždy spojené s miestnymi zvláštnosťami, krajinou a ľuďmi. Spojitosť tohto výrobku so zemepisnou oblasťou je založená na plemene zvierat (pôvodných), na kŕmení týchto zvierat, ktorého základom sú miestne krmivá, na know-how v oblasti výberu správnych kusov bravčového mäsa, spôsobe údenia, pri ktorom sa používa drevo z danej oblasti, a na veľmi studenom a suchom podnebí, ktoré je vhodné na konzervovanie výrobkov.

4.7 Kontrolný orgán:

Názov: Tradição e Qualidade — Associação Interprofissional para Produtos Agro-Alimentares de Trás-os-Montes Adresa: Av. 25 de Abril, 273 S/L P-5370 Mirandela Telefón: (351-278) 26 14 10 Fax: (351-278) 26 14 10 E-mail: tradicao-qualidade@clix.pt

Tradição e Qualidade spĺňa požiadavky normy 45011:2001.

4.8 Označovanie etiketami: Na etikete musí byť uvedené označenie „Sangueira de Barroso – Montalegre – Indicação Geográfica Protegida“, logotyp ES a nižšie zobrazený logotyp výrobkov pochádzajúcich z Barroso-Montalegre so sprievodnými označeniami „Montalegre“ a „sangueira“. Na etikete musí byť ďalej uvedená certifikačná značka, ktorá musí obsahovať názov výrobku spolu s príslušným označením, názov kontrolného orgánu a sériové číslo (číselný kód alebo kód pozostávajúci z písmen a čísel, na základe ktorého sa dá vysledovať pôvod výrobku).

4.9 Vnútroštátne požiadavky: –

(1) Európska komisia – Generálne riaditeľstvo pre poľnohospodárstvo – Politika kvality poľnohospodárskych výrobkov – B-1049 Brusel.